दिल्ली : आप विधायक ने तोड़ी सीलिंग, कहा - किसी की गुंडागर्दी बर्दाश्त नहीं करूंगा; देखें-VIDEO  
खान के कहा- मकान में सीलिंग लगाना गलत था
पड़ोस में रहने वाला पुलिस कर्मी घूस चाहता था
पुलिस कर्माी ने नगर निगम के साथ सीलिंग करवाई थी
उत्तर-पूर्वी दिल्ली के सीलमपुर विधानसभा क्षेत्र के ब्रह्मपुरी इलाके में एक मकान की सीलिंग तोड़ने का मामला सामने आया है. यह सीलिंग और किसी ने नहीं बल्कि आम आदमी पार्टी के सीलमपुर क्षेत्र के विधायक हाजी इशराक खान ने तोड़ी है. एक वीडियो सामने आया है जिसमें हाजी इशराक खान मकान मालिक के साथ खुद सील तोड़ते हुए दिखाई दे रहे हैं. यह वीडियो रविवार रात करीब आठ बजे का है जब हाजी इशराक खान अपने समर्थकों के साथ सील तोड़ने आए थे.
एनडीटीवी इंडिया ने जब आम आदमी पार्टी के सीलमपुर विधायक हाजी इशराक खान से पूछा कि क्या उन्होंने ही सीलिंग तोड़ी है और अगर हां तो क्यों तोड़ी है? इस पर खान ने कहा कि 'जिस मकान की सीलिंग तोड़ी गई है, वहां पर सीलिंग लगाना गलत था. जिस मकान पर सील लगाई गई थी उसके पड़ोस में रहने वाले एक पुलिस वाले ने मकान मालिक से घूस मांगी थी, जो मकान मालिक ने नहीं दी. इसलिए पुलिस वाले ने नगर निगम के साथ मिलकर यह मकान सील करवा दिया. हां मैंने सील तोड़ी है और आगे भी अपने इलाके में किसी की भी इस तरह की गुंडागर्दी बर्दाश्त नहीं करूंगा.'
जिस मकान की सील तोड़ी गई है वह समय सिंह त्यागी का है जो बीते 40 साल से इस जगह पर रह रहे हैं. त्यागी का आरोप है कि 'मेरा पड़ोसी पुलिस वाला घूस न मिलने के चलते बीते दो साल से हमको परेशान कर रहा है. हमारे यहां कोई अवैध निर्माण नहीं है. हमने कई जगह अधिकारियों से गुहार लगाई लेकिन कहीं भी सुनवाई नहीं हुई. रविवार शाम को विधायक हाजी इशराक खान अपनी मीटिंग के लिए आए थे. इस दौरान हमने उनको अपनी व्यथा बताई और उन्होंने खुद आकर हमारे मकान पर लगी सीलिंग हटा दी.'

दिल्ली के सीलमपुर से AAP MLA हाजी इशराक खान ने रविवार रात अपने क्षेत्र के ब्रह्मपुरी इलाके के एक मकान की सीलिंग तोड़ी।
कहा 'MCD वालों की गुंडागर्दी नहीं चलने देंगे'
साल भर पहले दिल्ली बीजेपी अध्यक्ष मनोज तिवारी ने भी तोड़ी थी सीलिंग, मामला सुप्रीम कोर्ट गया था pic.twitter.com/lf1gzPIFTr
आपको बता दें कि दिल्ली में सीलिंग मुख्यतः सुप्रीम कोर्ट की बनाई मॉनिटरिंग कमेटी के निर्देश पर हो रही है. यानी दिल्ली में सीलिंग तोड़ना सुप्रीम कोर्ट को चुनौती देने जैसा है. लेकिन राजनीतिक लाभ का लालच ऐसा है कि नेता सुप्रीम कोर्ट को चुनौती देने की जोखिम से भी बच नहीं रहे.
बीते साल सितंबर में दिल्ली बीजेपी के अध्यक्ष मनोज तिवारी ने उत्तर पूर्वी दिल्ली के गोकुलपुर में एक मकान की सीलिंग तोड़ी थी. यह मामला सुप्रीम कोर्ट भी गया था लेकिन सुप्रीम कोर्ट ने उनको बरी कर दिया था.